b'\n_START_ARTICLE_\nSaul\xc4\x97s energijos kolektorius\n_START_PARAGRAPH_\nSaul\xc4\x97s energijos kolektorius\xc2\xa0\xe2\x80\x93 prietaisas, saul\xc4\x97s energij\xc4\x85 naudojantis vandens pa\xc5\xa1ildymui pastatuose. Taip pat gali b\xc5\xabti pritaikomi patalp\xc5\xb3 \xc5\xa1ildymui kar\xc5\xa1tu vandeniu.\n_START_SECTION_\n\xc4\xaeranga\n_START_PARAGRAPH_\nDa\xc5\xbeniausiai \xc4\xafrenginiai kombinuojami su kitomis sistemomis, kadangi kolektoriai skirtingais met\xc5\xb3 laikais negali pilnai patenkinti energijos poreiki\xc5\xb3, skirt\xc5\xb3 vandens pa\xc5\xa1ildymui._NEWLINE_Net esant debesuotam orui, kolektoriai kaupia \xc5\xa1ilum\xc4\x85. Skirtumas tik tas, kad debesys i\xc5\xa1sklaido tiesioginius saul\xc4\x97s spindulius, taigi ir kolektoriai surenka ma\xc5\xbeiau energijos nei saul\xc4\x97t\xc4\x85 dien\xc4\x85._NEWLINE_Svarbus kriterijus efektyviam j\xc5\xb3 darbui\xc2\xa0\xe2\x80\x93 orientavimas tam tikra kryptimi ir kampu. Rekomenduojama saul\xc4\x97s kolektorius montuoti piet\xc5\xb3, nesmarkiai pakreipus \xc4\xaf rytus, kryptimi, 30-45\xc2\xb0 kampu. Kadangi saul\xc4\x97 nuolatos juda, per dien\xc4\x85 nukeliauja horizontu i\xc5\xa1 ryt\xc5\xb3 \xc4\xaf vakarus, o vasar\xc4\x85 pakyla auk\xc5\xa1\xc4\x8diau nei \xc5\xbeiem\xc4\x85\xc2\xa0\xe2\x80\x93 optimalus kampo parinkimas leid\xc5\xbeia visus metus naudotis jos teikiama energija. Geriausiai saul\xc4\x97s kolektorius montuoti ant namo stogo (\xc5\xa1laitinio ar plok\xc5\xa1\xc4\x8dio), taip pat galima statyti ant \xc5\xbeem\xc4\x97s, o tam tikro tipo net ant sien\xc5\xb3 ar balkon\xc5\xb3._NEWLINE_Visa vandens pa\xc5\xa1ildymo saul\xc4\x97s energija sistema gali veikti tik tinkamai tarpusavyje sujungus visus reikalingus elementus. Svarbiausias yra saul\xc4\x97s kolektorius (1), sujungtas su specialiu siurbliu (3), paiman\xc4\x8diu \xc5\xa1ilumos energij\xc4\x85 i\xc5\xa1 kolektoriaus ir reguliuojan\xc4\x8diu, kad itin kar\xc5\xa1t\xc4\x85 dien\xc4\x85, jos \xc4\xaf sistem\xc4\x85 nepatekt\xc5\xb3 per daug. I\xc5\xa1 kolektoriaus paimt\xc4\x85 \xc5\xa1ilumos energij\xc4\x85 siurblys perduoda \xc4\xaf vandens \xc5\xa1ildytuv\xc4\x85 (5). Vandens \xc5\xa1ildytuve vanden\xc4\xaf kaitina du gyvatukai. Vienu \xc5\xa1iluma ateina i\xc5\xa1 saul\xc4\x97s kolektori\xc5\xb3, kitu\xc2\xa0\xe2\x80\x93 i\xc5\xa1 atraminio \xc5\xa1ildymo katilo (6). Pastarasis pradeda veikti tik tokiu atveju, jei valdymo blokas (2) u\xc5\xbefiksuoja, jog saul\xc4\x97s energijos nepakanka \xc4\xafkaitinti vanden\xc4\xaf iki norimo lygio. Taigi, papildomas \xc5\xa1ildymo katilas kompensuoja skirtum\xc4\x85 tarp saul\xc4\x97s kolektoriaus teikiamos energijos ir gyventoj\xc5\xb3 poreiki\xc5\xb3.\n_START_SECTION_\nSaul\xc4\x97s kolektori\xc5\xb3 tipai\n_START_PARAGRAPH_\nSaul\xc4\x97s kolektoriai yra dviej\xc5\xb3 tip\xc5\xb3\xc2\xa0\xe2\x80\x93 plok\xc5\xa1tieji ir vakuuminiai._NEWLINE_Plok\xc5\xa1\xc4\x8di\xc4\x85j\xc4\xaf saul\xc4\x97s kolektori\xc5\xb3 sudaro absorberis (saul\xc4\x97s spindulin\xc4\x99 energij\xc4\x85 sugerianti plok\xc5\xa1t\xc4\x97), \xc5\xa1ilumos izoliacija, skaidri apsaugin\xc4\x97 danga ir vamzdelis, kuriuo teka \xc5\xa1ilumne\xc5\xa1is._NEWLINE_Gera \xc5\xa1ilumin\xc4\x97 izoliacija u\xc5\xbetikrina didesn\xc4\xaf kolektoriaus naudingumo koeficient\xc4\x85 ir apsaugo nuo \xc5\xa1ilumos praradimo. Saul\xc4\x97s kolektori\xc5\xb3 nuo \xc5\xbealingo aplinkos poveikio saugo specialus sm\xc5\xabgiams atsparus stiklas, kuris taip pat gerina ir elemento izoliacines ypatybes. Danga praleid\xc5\xbeia trumpabangius saul\xc4\x97s spindulius ir sulaiko infraraudonuosius spindulius._NEWLINE_Lietuvoje plok\xc5\xa1tieji saul\xc4\x97s kolektoriai vandeniui \xc5\xa1ildyti gaminami nuo 1992\xc2\xa0m. \xc4\xaerengini\xc5\xb3 projektavimas, gamyba, testavimas ir eksploatavimas yra grie\xc5\xbetai reglamentuoti ES priimtuose teis\xc4\x97s aktuose._NEWLINE_Vakuuminis saul\xc4\x97s kolektorius yra sudarytas i\xc5\xa1 atskir\xc5\xb3 sandari\xc5\xb3 vamzdeli\xc5\xb3, o j\xc5\xb3 viduje esan\xc4\x8dios varin\xc4\x97s plok\xc5\xa1tel\xc4\x97s, kaitinamos saul\xc4\x97s spinduli\xc5\xb3, kaupia energij\xc4\x85. \xc5\xa0iuose kolektoriuose n\xc4\x97ra jokios izoliacin\xc4\x97s med\xc5\xbeiagos, kadangi kiekviename vamzdelyje yra vakuumas, tampantis pa\xc4\x8dia efektyviausia \xc5\xa1ilumos izoliacija, taigi \xc5\xa1ilumos nuostoliai i\xc5\xa1 viso nepatiriami._NEWLINE_Vakuuminiai saul\xc4\x97s kolektoriai geriausiai tinkami naudoti \xc5\xa1altesnio klimato juostose, kur saul\xc4\x97s kiekis yra ne toks didelis. Pavyzd\xc5\xbeiui, Europoje saul\xc4\x97s kolektoriai yra pasiskirst\xc4\x99 taip: 80-85 proc. plok\xc5\xa1tieji ir 20-15 proc. vakuuminiai. Taip yra d\xc4\x97l to, kad vakuuminiai saul\xc4\x97s kolektoriai yra brangesni, o pietiniuose regionuose, kuriuose saul\xc4\x97s energijos i\xc5\xa1spinduliuojama daug daugiau, \xc5\xa1iluminiai nuostoliai n\xc4\x97ra taip juntami, taigi pakanka ir i\xc5\xa1 plok\xc5\xa1\xc4\x8di\xc5\xb3j\xc5\xb3 kolektori\xc5\xb3 gaunamos energijos.\n_START_SECTION_\nSaul\xc4\x97s kolektoriai Lietuvoje\n_START_PARAGRAPH_\nVidutinis metinis saul\xc4\x97s spinduliavimas Lietuvoje siekia ma\xc5\xbedaug 1000 kWh \xc4\xaf 1\xc2\xa0m\xc2\xb2, paj\xc5\xabrio regionuose jis \xc5\xa1iek tiek didesnis. Toks saul\xc4\x97s energijos kiekis yra apytiksliai lygus 100 litr\xc5\xb3 i\xc5\xa1kastinio kuro. Pavyzd\xc5\xbeiui, individualiame name gyvenanti 3-4 asmen\xc5\xb3 \xc5\xa1eima, \xc4\xafsirengusi ma\xc5\xbedaug 4,5\xc2\xa0m\xc2\xb2 ploto saul\xc4\x97s kolektori\xc5\xb3, vidutini\xc5\xa1kai gali j\xc5\xb3 gaminama \xc5\xa1iluma pasidengti apie 60 proc. metinio energijos poreikio, skirto vandens pa\xc5\xa1ildymui.'